送李昂長官
作者：徐積
朝代：宋

paragraphs: 征南兵勢欲平蠻，軍聲殺氣秋風寒。
南國此時霜霰早，八月草黄楓葉丹。
江有渚兮山有麓，君向洞庭何處宿。
四垂天幕亂波平，九嶷山送愁嵐綠。
日斜葉落黄陵祠，月明風起清湘竹。
愁娥遠放峽雲來，冤臣莫借江聲哭。
雁號孤喙度蒼梧，猿叫哀腸抱霜木。
君看樵塢與漁村，綠橘黄柑隨柿熟。
此行正合風騷情，縣衙仍在衡山足。
新嵐老翠滴吟窗，風松雲溜生琴曲。
衡人側耳聽先聲，報道官來不碌碌。
可使汝農無逃田，可使汝市無冤獄。
汝胥可脫簿書煩，汝民可免鞭笞辱。
日中放吏不坐廳，夜半投金不受囑。
回時唯載俸餘錢，茶滿衡山無一掬。